b'\n_START_ARTICLE_\nSeverin \xc5\xa0ali\n_START_SECTION_\n\xc5\xbdivljenje\n_START_PARAGRAPH_\nRodil se je 22. oktobra 1911 v Podliscu pri Dobrni\xc4\x8du. Med letoma 1918 in 1924 je obiskoval osnovno \xc5\xa1olo v Nem\xc5\xa1ki vasi pri Trebnjem. Po kon\xc4\x8dani osnovni \xc5\xa1oli je med letoma 1924 in 1928 obiskoval gimnazijo v Vara\xc5\xbedinu. Dve leti je slu\xc5\xbeil kot vojak. Leta 1934 se je vrnil v Ljubljano. V \xc4\x8dasu med 1938-45 je slu\xc5\xbeboval pri Jugoslovanski knjigarni kot prodajalec, urednik, lektor in knji\xc5\xbeni svetovalec, med letoma 1941 in 1945 je bil urednik Sloven\xc4\x8deve knji\xc5\xbenice. Po letu 1945 je bil svobodni umetnik. Od leta 1956 je bil lektor ljubljanske zalo\xc5\xbebe Mladinske knjige, leta 1972 je postal njen urednik, kar je ostal do upokojitve leta 1984. Po upokojitvi je \xc5\xbeivel v Novem mestu, kjer je 24. oktobra 1992 umrl.\n_START_SECTION_\nDelo\n_START_PARAGRAPH_\nSvoje prve pesmi je objavil leta 1938 v Dejanju, do leta 1945 je sodeloval \xc5\xa1e v razli\xc4\x8dnih revijah in objavil okoli 65 pesmi. Leta 1940 je pod okriljem literarnega kluba pri Jugoslovanski knjigarni izdal zbirko Slap ti\xc5\xa1ine. Prevajal je dela iz \xc4\x8de\xc5\xa1\xc4\x8dine,francos\xc5\xa1\xc4\x8dine, makedon\xc5\xa1\xc4\x8dine, nem\xc5\xa1\xc4\x8dine, polj\xc5\xa1\xc4\x8dine, ru\xc5\xa1\xc4\x8dine in srbohrva\xc5\xa1\xc4\x8dine. Prevajal je dela Iva Andri\xc4\x87a, Vladim\xc3\xadrja Babule, Mihaila Afanasjevi\xc4\x8da Bulgakova, Miguela de Cervantesa, Maka Dizdarja, Fjodorja Mihajlovi\xc4\x8da Dostojevskega, Nikolaja Vasiljevi\xc4\x8da Gogolja, Maksima Gorkega, Sima Matavulja, Mladena Olja\xc4\x8do, Konstantina Georgijevi\xc4\x8da Paustovskega, Mihaila Aleksandrovi\xc4\x8da \xc5\xa0olohova, Bericka Travna idr. Izdal je prevod (izbor) \xc5\xa0en\xc4\x8denkove lirike, zbral in uredil je izbor slovenskih ljudskih pesmi Peli so jih mati moja (1943).'